**ҚОНУНИ ҶУМҲУРИИ ТОҶИКИСТОН**

###### ДАР БОРАИ САРФАҶӮИИ ЭНЕРГИЯ

Қонуни мазкур муносибатҳоеро, ки дар ҷараёни фаъолияти шахсони ҳуқуқӣ ва воқеӣ дар соҳаи сарфаҷӯии энергия ба мақсади баланд бардоштани самаранокии истифодаи за­хи­ра­ҳою маҳсулоти энергетикӣ ба амал меоянд, танзим мекунад.

**БОБИ I. ҚОИДАҲОИ УМУМӢ**

## Моддаи 1. Мақсади Қонуни мазкур

Мақсади Қонуни мазкур аз таъмини ҳуқуқии сиёсати дав­латӣ дар соҳаи сарфаҷӯии энергия дар Ҷумҳурии Тоҷи­кистон дар асоси мувофиқ намудани манфиатҳои истеъмолкунандагон, таҳвилкунандагон ва истеҳсолкунандагони захи­раҳои энергети­кӣ, ҳавасмандкунии онҳо барои ба кор андохтани коркардҳои илмӣ, технологияҳои самарабахши энерге­тикӣ ва механизмҳои иттилоотие, ки самаранокии истифодаи захираҳои энергетикиро баланд мебардоранд, иборат аст.

Сарфаҷӯии энергия яке аз самтҳои афзалиятноки сиёсати давлатӣ дар соҳаи энергетикаи Ҷумҳурии Тоҷикистон мебошад.

## Моддаи 2. Мафҳумҳои асосӣ

Дар Қонуни мазкур мафҳумҳои зерин истифода мешаванд:

*сарфаҷӯии энергия –* истифодаи оқилона ва кам кардани талафот дар ҷараёни истеҳсол, таҷдид, интиқол ва истеъмоли энергия мебошад;

*намудҳои алтернативии сӯзишворӣ –* намудҳои сӯ­зиш­ворие (гази фишурдаи моеъ, гази биологӣ, гази генератор, маҳсулоти коркарди биомассаҳо, сӯзишвории ангишти оболуда ва ғайра) мебошад, ки истифодаашон истеъмоли захи­ра­ҳои энергетикии қимат ва камчинро камтар ё комилан онҳоро иваз мекунанд;

*истифодаи самараноки захираҳои энергетикӣ –* таъмини истифодаи самарабахш ва аз ҷиҳати иқтисодӣ асоснокшудаи захираҳои энергетикӣ дар сатҳи тараққиёти мавҷудаи техника ва технологияҳо бо риояи меъёрҳо ва қоидаҳои ҳифзи муҳити зист;

*нишондиҳандаи самарабахшии энергия –* андозаи мутлақ ва ё нисбии истеъмол, ё ки талафоти захираҳои энергетикӣ барои ҳамаи намудҳои маҳсулот (кор, хизматрасонӣ), ки дар муқоиса бо стандартҳои муқаррашудаи давлатӣ муайян гардидааст;

*сарфи ғайриистеҳсолии захираҳои энергетикӣ –* сарфи захираҳои энергетикие, ки бинобар риоя нашудани талаботи муқарраршудаи стандартҳои давлатӣ, ё дигар санадҳои меъ­ёрӣ, дастурҳои технологӣ ва нишондодҳои шиносномаҳои техникӣ барои таҷҳизоти амалкунанда ба амал омадааст;

*талафоти захираҳо ва маҳсулоти энергетикӣ –* фарқи байни миқдори истеъмолшуда ва истифодаи фоиданоки захи­раҳо ва маҳсулоти энергетикӣ дар ҳар як марҳилаи интиқол, расонидан, таҷдид, истеъмол, инчунин талафот дар натиҷаи истифодаи номатлуби онҳо;

*сӯзишвории шартӣ* – воҳиди баҳисобгирии сӯзишвории органикӣ мебошад, ки барои ба ҳам муқоиса кардани намудҳои гуногуни сӯзишворӣ истифода мешавад; ҳангоми сӯхтани 1 килограмми сӯзишвории шартӣ 7000 килокаллория гармӣ ҳосил мешавад;

*меъёрҳои талафот –* сатҳи бо тартиботи муайян муқар­раршудаи талафоти захираҳои энергетикӣ.

##### Моддаи 3. Қонунгузории Ҷумҳурии Тоҷикистон дар соҳаи сарфаҷӯии энергия

Қонунгузории Ҷумҳурии Тоҷикистон дар бораи сарфа­ҷӯии энергия ба Конститутсияи (Сарқонуни) Ҷумҳурии То­ҷи­­кис­тон, Қонуни Ҷумҳурии Тоҷикистон «Дар бораи энергетика» асос ёфта, аз Қонуни мазкур, санадҳои дигари меъёрию ҳуқукӣ, инчунин санадҳои ҳуқуқии байналмилалие, ки Ҷумҳурии Тоҷи­кистон эътироф намудааст, иборат аст.

**БОБИ II. ТАНЗИМ ВА ИДОРАКУНИИ ДАВЛАТӢ**

**ДАР СОҲАИ САРФАҶӮИИ ЭНЕРГИЯ**

##### Моддаи 4. Объектҳои танзими давлатӣ дар соҳаи сар­фаҷӯии энергия

Объектҳои танзими давлатии ҳуқуқӣ дар соҳаи сарфа­ҷӯии энергия муносибатҳое мебошанд, ки ҳангоми амалӣ намудани сиёсати сарфаҷӯии энергия дар ҳамаи соҳаҳои иқтисодиёт ва доираи ғайриистеҳсолӣ (иҷтимоӣ) пайдо шудаанд, аз ҷумла:

– истихроҷ, коркард, интиқол, истеҳсол, нигоҳдорӣ ва истифодаи ҳамаи намудҳои захираҳои энергетикӣ;

– истеҳсол ва истифодаи захираҳои энергетикии дуюмда­раҷа ва намудҳои алтернативии сӯзишворӣ;

– истифодаи манбаъҳои барқароршавандаи энергия;

– гузарондани корҳои илмӣ-тадқиқотӣ ва таҷрибавӣ- конструкторӣ, ки ба баланд бардоштани самаранокии истифодаи захираҳои энергетикӣ равона шудаанд;

– анҷом додани назорати давлатӣ дар соҳаи истифодабарии захираҳои энергетикӣ;

– таъмини ченаки дақиқ, боэътимод ва ягона ҷиҳати ба ҳисобгирии захираҳои энергетикии таҳвил ва истеъмолшаванда;

– таъмини иттилоотӣ оиди масалаҳои сарфаҷӯии энергия ва истифодабарии манбаъҳои нави энергия ва намудҳои сӯ­зишворӣ.

**Моддаи 5. Субъектҳои муносибат дар соҳаи сарфаҷӯии энергия**

Субъектҳои муносибат дар соҳаи сарфаҷӯии энергия шахсони ҳуқуқӣ ва воқеие (истеҳсолкунандаҳо ва истифодабарандагони захираҳои энергетикӣ) мебошанд, ки фаъолияти зеринро анҷом медиҳанд:

– истихроҷ, коркард, интиқол, нигоҳдорӣ, истеҳсол, истифода ва партовтозакунии ҳамаи намудҳои захираҳои энер­ге­тикӣ;

– истеҳсол ва таҳвили таҷҳизот, мошинҳо, механизмҳои энергиябахш ва энергияистеъмолкунанда, инчунин асбобҳои ҳисобкунӣ, назоратбарӣ ва танзимкунандаи сарфи захираҳои энергетикӣ;

– гузарондани корҳои илмӣ – тадқиқотӣ, таҷрибавӣ-конс­трукторӣ, таҷрибавӣ-технологӣ, экспертӣ, корҳои махсуси васлкунӣ, танзимгарӣ, таъмирӣ ва ғайра, ки бо афзоиши самаранокии истифода ва сарфаи захираҳои энерегетикӣ алоқаманд мебошанд;

– татбиқи чорабиниҳое, ки бо инкишоф ва истифодаи манбаъҳои ғайрианъанавӣ ва барқароршавандаи энергия, истифодаи захираҳои энергетикии дуюмдараҷа вобаста мебошанд;

– таҳия ва ба кор бурдани системаи самараноки идоракунии сарфаҷӯии энергия ва воситаҳои назорат оиди истифодаи самараноки захираҳои энергетикӣ;

– таъмини иттилоотии шахсони ҳукуқӣ ва воқеӣ дар хусуси сарфаҷӯии энергия;

– тайёр кардани кадрҳо дар соҳаи энергетика.

### Моддаи 6. Сиёсати давлатӣ дар соҳаи сарфаҷӯии энергия

Сиёсати давлатӣ дар соҳаи сарфаҷӯии энергия ба мақ­садҳои зерин нигаронида шудааст:

– созмон додани системаи идоракунии давлатии фаъолияте, ки ба баланд бардоштани самаранокии истифодаи за­хира­ҳои энергетикӣ дар ҳамаи соҳаҳои истеҳсолӣ ва ғайри­истеҳсолӣ равона шудааст;

– муҳайё намудани шароитҳои ҳукуқӣ ва иқтисодӣ барои манфиатдоршавии шахсони ҳуқуқӣ ва воқеӣ ба сарфаҷӯии энергия;

– ба вуҷуд овардани системаи идоракунии давлатии сар­фаҷӯии энергия;

– таҳия ва татбиқи лоиҳаҳо ва барномаҳои давлатии сарфаҷӯии энергия, истифодаи манбаъҳои барқароршаванда, намудҳои алтернативии сӯзишворӣ ва захираҳои энергетикии дуюмдараҷа;

– баланд бардоштани самаранокиии фаъолияти комплекси сӯзишворию энергетикӣ дар асоси ба кор андохтани технологияи пешқадами сарфаҷӯии энергия, кам кардани сарфи нисбии захираҳои энергетикӣ дар истеҳсоли маҷмӯи маҳсулоти дохилӣ;

– дастгирии давлатии лоиҳаҳо ва барномаҳои сарфаҷӯии энергия;

– ҳамкории байналмилалӣ дар соҳаи баланд бардоштани самаранокии истифодаи захираҳои энергетикӣ.

#### Моддаи 7. Танзим ва идоракунии давлатии сарфаҷӯии энергия

Танзими давлатии сарфаҷӯии энергия бо роҳи таъмини ҳуқуқӣ, андозбандӣ, қарздиҳӣ, маблағгузорӣ, амалӣ намудани сиёсати инвеститсионӣ, иҷтимоӣ, илмию техникӣ ва назорат оиди иҷрои санадҳои меъёрию ҳуқуқии сарфаҷӯии энергия дар корхонаҳои комплекси энергетикӣ ва истеъмолкунандагони энергия амалӣ мегардад.

Идоракунии давлатии сарфаҷӯии энергияро мақомоти ваколатдори давлатие, ки Ҳукумати Ҷумҳурии Тоҷикистон муайян мекунад, иҷро менамоянд.

Идоракунии давлатии сарфаҷӯии энергия иборат аст аз:

– таҳияи самтҳои ба амал баровардани сиёсати давлатии сарфаҷӯии энергия;

– ҳамоҳангсозии корҳо оид ба баланд бардоштани самаранокии истифодаи захираҳои энергетикӣ дар сатҳҳои давлатӣ, байнидавлатӣ ва минтақавӣ;

– дастгирии давлатии татбиқи лоиҳаҳо ва барномаҳои сарфаҷӯии энергия;

– ташкили назорати давлатӣ оиди самаранокии истифодаи захираҳои энергетикӣ, аз ҷумла ҷиҳати риояи талаботи стандартҳои давлатии истеъмоли самараноки онҳо;

– аз рӯи нишондодҳои сарфаи захираҳои энергетикӣ сертификатсия намудани таҷҳизоти энергияистеъмолкунанда, энер­гиясарфакунанда ва ташхисӣ, мавод, конструксияҳо ва воси­таҳои нақлиётӣ;

– ҳатмӣ будани экспертизаи энергетикии ҳуҷҷатҳои лои­ҳавии объектҳои сохтмон;

– тадқиқи корхона бо мақсади назорат оиди самаранокии истифодаи захираҳои энергетикӣ;

– тақсимоти корхонаҳо ва ташкилотҳо аз рӯи ҳаҷми истеъмоли захираҳои энергетикӣ бо мақсади ба кор бурдани тад­бир­ҳои мушаххас барои ҳавасмандкунии онҳо дар сарфа­ҷӯии энергия;

– аз тарафи шахсони ҳуқӯқӣ ва воқеъӣ амалӣ намудани баҳисобгирӣ ва назорати ҳатмӣ ҷиҳати захираҳои энергетикие, ки худи онҳо истеҳсол ва сарф кардаанд, ба ҳам мувофиқ кардани режими истеҳсол ва истифодаи захираҳои энерге­тикӣ;

– мушоҳидаи давлатии оморӣ оиди истеъмоли захираҳои энергетикӣ ва самаранокии истифодаи онҳо.

# Моддаи 8. Назорати давлатӣ оиди самаранокии истифодабарии захираҳои энергетикӣ

Назорати давлатии энергетикӣ, аз ҷумла оиди самаранокии истифодабарии захираҳои энергетикӣ аз тарафи мақо­моти махсусгардонидашудаи давлатӣ, ки онро Ҳукумати Ҷум­ҳурии Тоҷикистон таъсис медиҳад, амалӣ мегардад.

Низомнома ва сохтори ин мақомотро Ҳукумати Ҷум­ҳу­рии Тоҷикистон тасдиқ менамояд.

## Моддаи 9. Гузарондани экспертизаи давлатии энергетикӣ дар соҳаи сарфаҷӯии энергия

Вазифаҳои асосии экспертизаи давлатии энергетикӣ аз баҳодиҳӣ ба мувофиқ будани лоиҳаҳо бо талаботи хуҷҷатҳои меъёрии стандарткунонӣ дар қисмати нишондодҳои самара­нокӣ, инчунин муайян кардани асоснокии чораҳои пешбинишудаи сарфаҷӯии энергия, иборат мебошанд.

Экспертизаи давлатии энергетикӣ аз рӯи намудҳои зерини фаъолият ва қарорҳои лоиҳавӣ гузаронида мешавад:

– истиҳроҷ, коркард, интиқол, нигоҳдорӣ, истеҳсол, истифода ва партовтозакунии захираҳои энергетикӣ;

– ҳуҷҷатҳои лоиҳавӣ барои сохтмони корхонаҳои нав, вусъатдиҳӣ, азнавсозии техникӣ ва таҷдиди корхонаҳо, биноҳо ва иншоотҳои мавҷуда ба шумули техникаю технологияи истифодашаванда;

– лоиҳаҳои барномаҳои инкишофи соҳаҳои иқтисодиёт;

– лоиҳаҳои стандартҳо, санадҳои меъёрӣ-техникӣ ва тартиботи соҳаи сарфаҷӯии энергетикӣ.

Гузаронидани экспертизаи давлатии энергетикӣ ҳатмӣ буда, тибқи муқаррароти Ҳукумати Ҷумҳурии Тоҷикистон анҷом меёбад.

##### Моддаи 10. Гузаронидани тадқиқоти энергетикии корхо­наҳо

Тадқиқоти энергетикии корхонаҳо, муассисаҳо, ташки­лот­ҳо, бо тартиб додани шиносномаҳои энергетикии онҳо ба мақсади баҳодиҳӣ ба истифодаи самараноки захираҳо ва маҳ­сулоти энергетикӣ, кам кардани истеъмоли сӯзишвории шартӣ дар ҳолати якхелагии хароҷотҳо гузаронда мешавад.

Тадқиқоти энергетикӣ аз тарафи мақомоти назорати дав­латии энергетикӣ гузаронда мешавад. Тартиб ва мӯҳлатҳои гузаронидани тадқиқотро Ҳукумати Ҷумҳурии Тоҷикистон му­қар­рар менамояд.

Дар корхонаҳо, муассисаҳо ва ташкилотҳо қатъи назар аз шаклҳои моликияташон, ки истифодабарии солонаи захира­ҳои энергетикиашон бештар аз 300 тонна сӯзишвории шартиро ташкил медиҳад, ҳатман тадқиқоти энергетикӣ гузаронида мешавад.

Тадқиқоти энергетикии корхонаҳо, муассисаҳо ва ташки­лотҳое, ки истифодабарии солонаи захираҳои энергетикиашон камтар аст, бо қарори мақомоти назорати давлатии энергетикӣ сурат мегирад.

#### Моддаи 11. Баҳисобгирии захираҳои энергетикӣ

Тамоми ҳаҷм ва сифати захираҳои энергетикии истих­роҷ­шаванда, истеҳсолшаванда, коркардшаванда, интиқол­шаванда, нигоҳдоришаванда ва истеъмолшаванда таҳти ба­ҳи­собгирии ҳатмӣ қарор мегиранд. Тартибот ва шартҳои му­ҷаҳҳаз кардани истифодабарандагон ва истеҳсолкунан­дагони захираҳои энер­гетикӣ бо асбобҳои ҳисобкунии сарфи онҳо, инчунин қоидаҳои истифода аз энергияи барқ ва гармӣ, гази табиӣ ва моеъ ва маҳ­сулоти коркарди нафтро Ҳукумати Ҷумҳурии Тоҷикистон му­қаррар менамояд.

Баҳисобгирии захираҳои энергетикии истеъмолшаванда мутобиқи муқаррароти стандартҳои давлатӣ ва меъёрҳои да­қиқи ченкунӣ амалӣ мегардад.

**Моддаи 12. Мушоҳидаи давлатии оморӣ оиди истеъмоли захираҳои энергетикӣ ва самаранокии истифодаи онҳо**

Мушоҳидаи давлатии оморӣ оиди ҳаҷм ва таркиби истеъ­моли захираҳои энергетикӣ ва истифодаи самараноки онҳо аз тарафи мақомоти ваколатдори ҳокимияти иҷроия оиди омор бо тартиби муайяннамудаи Ҳукумати Ҷумҳурии Тоҷикистон ташкил ва гузаронида мешавад.

**БОБИ III. СТАНДАРТИЗАТСИЯ,   
СЕРТИФИКАТСИЯ ВА МЕТРОЛОГИЯ   
ДАР СОҲАИ САРФАҶӮИИ ЭНЕРГИЯ**

## Моддаи 13. Стандартизатсия

Талаботи санадҳои меъёрӣ оид ба стандартизатсияи маҳ­сулот, корҳо ва хизматрасонии энергияталаб бояд ба дасто­вардҳои замонавии илму техника дар соҳаи сарфаҷӯии энергия асос ёфта, меъёрҳо ва қоидаҳое, ки истифодаи самарабахши захи­раҳои энергетикӣ ва сарфи самараноки онҳоро танзим мекунанд, ва бо қонунгузории Ҷумҳурии Тоҷикистон муқаррар шудаанд, дарбар гиранд.

Нишондиҳандаҳои самаранокии истихроҷ, коркард, ин­тиқол, нигоҳдорӣ, истесҳсол, истифода ва партовтозакунӣ ба ҳуҷҷатҳои дахлдори меъёрӣ дохил карда мешаванд.

Нишондиҳандаҳои самаранокии энергетикии маҳсулоти энергияталаб, аз ҷумла таҷҳизот, техникаи маишии таъиноти оммавӣ, инчунин конструксияҳои сохтмонӣ ва маводи ҳифзи гармӣ ва нишондиҳандаҳои сарфи захираҳои энергетикӣ дар ҷараёни истеҳсолот ва соҳаи манзилию маишӣ (аз ҷумла сарфи энергия барои гармкунӣ, шамолдиҳӣ, обигармрасонӣ ва равшанкунии биноҳо, сарфи сӯзишворӣ барои воситаҳои нақлиёт) бояд ба ҳуҷҷатҳои дахлдори меъёрию техникӣ дохил карда шаванд.

##### Моддаи 14. Меъёрҳои талафоти захираҳои энергетикӣ

Меъёрҳои соҳавии талафёбии захираҳои энергетикӣ ба таври ҳатмӣ ба ҳуҷҷатҳои техникии таҷҳизоти энергияталаб, во­ситаҳои техникии интиқол, тақсимкунӣ, нигоҳдории захи­раҳои энергетикӣ, дигар намудҳои мошинҳо, таҷҳизот ва воситаҳои техникӣ, ки дар онҳо захираҳои энергетикӣ истифода мешаванд, дохил карда мешаванд ва дар шиносно­ма­ҳои энергетикии таҷ­ҳизот, дастурҳои технологӣ ва истифо­дабарӣ, инчунин дар шарт­ҳо ва шиносномаҳои техникӣ сабт мегарданд.

То мавриди амал қарор гирифтани системаҳои стандарт­ҳои истеъмоли захираҳои энергетикӣ ба меъёрҳои талафоти захираҳои энергетикие, ки Ҳукумати Ҷумҳурии Тоҷикистон му­қаррар намудааст, истифода мешаванд.

#### Моддаи 15. Сертификатсия

Маҳсулоти энергияталаб, инчунин захираҳои энергетикӣ дар асоси нишондиҳандаҳои дахлдори самаранокии энерге­тикӣ ба таври ҳатмӣ сертификатсия мешаванд. Сертификатсияи ҳат­мӣ тибқи қонунгузории Ҷумҳурии Тоҷикистон бо тартиби муқар­рарнамудаи Ҳукумати Ҷумҳурии Тоҷикистон амалӣ мегардад.

Мувофиқ будани таҷҳизоти маишии истеҳсолшаванда ба талаботи муқарраршудаи стандартҳои давлатӣ дар қисми ни­шондиҳандаҳои истеъмоли энергия бо роҳи тамғазании ҳатмӣ ба таҷҳизоти мазкур эътимоднок карда мешавад.

#### Моддаи 16. Метрология

Ҳангоми истихроҷ, истеҳсол, коркард, интиқол, нигоҳ­дорӣ ва истеъмоли захираҳои энергетикӣ, инчунин ҳангоми сертификатсияи онҳо ҳатман назорати метрологии самаранокии ис­теъ­моли захираҳои энергетикӣ ва мувофиқати онҳо ба стан­дарт­ҳою меъёрҳои техникии муқарраршуда гузаронда мешавад.

**БОБИ IV. МЕХАНИЗМҲОИ ИҚТИСОДӢ ВА**

**МОЛИЯВИИ САРФАҶӮИИ ЭНЕРГИЯ**

#### Моддаи 17. Чораҳои иқтисодии таъмини сарфаҷӯии энер­гия

Чораҳои иқтисодии таъмини сарфаҷӯии энергия ба муайян кардани самти фаъолияти идоракунӣ, илмию техникӣ, хоҷагидории корхонаҳо, муассисаҳо ва ташкилотҳо ба мақ­сади истифодаи самаранок ва сарфаи захираҳои энергетикӣ равона мешаванд, ки инҳоро дарбар мегиранд:

– муаяйн кардани тартиби маблағгузории лоиҳаҳо ва бар­номаҳои сарфаҷӯии энергия;

– ба шахсони ҳуқуқӣ ва воқеӣ додани субсидияҳо, дотат­сияҳо, қарзҳо, имтиёзҳои дигар барои ҳавасмандгардонии онҳо дар истифодаи самараноки захираҳои энергетикӣ;

– чораҳои таъсиррасонӣ барои истифодаи ғайрисама­ра­бахш ва талафоти номатлуби захираҳои энергетикӣ.

##### Моддаи 18. Маблағгузории барномаҳои соҳаи сарфаҷӯии энергия

Маблағгузорӣ ба барномаҳои давлатӣ, инчунин тадқи­қотҳои илмӣ, лоиҳаҳои сарфаҷӯии энергетикӣ ва чораҳои баланд бардоштани самаранокии истифодаи захираҳои энер­ге­тикӣ аз ҳисоби буҷети ҷумҳуриявӣ, маҳаллӣ, маблағҳои худӣ ва ҷалбшудаи ташкилоту корхонаҳо, сармоягузорони ва­танӣ ва хориҷӣ, инчунин аз ҳисоби дигар манбаъҳо бо тартиби муқар­рар­кардаи қонунгузории Ҷумҳурии Тоҷикистон сурат мегирад.

#### Моддаи 19. Ҳавасмандгардонии истеҳсолкунандагон ва истеъмолкунандагон дар соҳаи сарфаҷӯии энергия

Ҳавасмандгардонии афзоиши самаранокии истифодабарии захираҳои энергетикӣ аз тарафи Ҳукумати Ҷумҳурии То­ҷи­кистон тибқи тартиби муқарраркардаи қонунгузории Ҷум­ҳурии Тоҷикистон бо роҳҳои зайл амалӣ мегардад:

– додани қарзҳои кӯтоҳмуддат ва дарозмуддат;

– муқаррар кардани нархҳои мавсимӣ ба гази табиӣ ва тарифҳо ба энергияи барқ ва гармӣ, нархҳою тарифҳои мухталифи шабонарӯзӣ ба ин намудҳои энергия;

– дар нархҳои захираҳои энергетикӣ ба ҳисоб гирифтани хароҷот барои амалӣ намудани чорабиниҳои ба истифодаи самараноки энергия равонашуда, ҳамчунин хароҷот барои иншо­отҳои энергетикие, ки бо истифодаи манбаъҳои захи­раҳои бар­қа­роршавандаи энергетикӣ, ки дар доираи барно­маҳои давлатӣ оиди баланд бардоштани самаранокии истеъмоли энергия сохта мешаванд;

– дастгирии давлатии татбиқи лоиҳаҳо ва барномаҳои сарфаҷӯии энергия;

– мошинҳо, таҷҳизот, асбобҳо ва воситаҳои техникии воридшавандае, ки аз ҷиҳати сарфаҷӯии энергия пурсамаранд ва барои амалӣ намудани барномаҳои давлатии сарфаҷӯии энергия истифода мешаванд, бо тартиби муқарраршуда аз боҷҳои гумрукӣ метавонанд озод шаванд;

– ҳавасмандгардонии субъектҳои хоҷагидорӣ қатъи назар аз шакли моликияташон ба сохтмони объектҳои энергетикии манъ­баҳои энергияи ғайрианъанавӣ, ки бо тартиби муқар­рар­шуда ба шабакаи системаи энергетикии Ҷумҳурии Тоҷикистон пайваст мешаванд.

**Моддаи 20. Чораҳои таъсиррасонӣ барои истифодаи ғай­рисамарабахши захираҳои энергетикӣ**

Чораҳои таъсиррасонӣ дар ҳолати истифодаи ғайриса­марабахши захираҳои энергетикиро мақомоти назорати давлатии энергетикӣ бо тартиби муқаррарнамудаи Ҳукумати Ҷум­ҳурии Тоҷикистон амалӣ менамояд.

Ҳолатҳои зерин барои истифодаи чораҳои таъсирасонӣ асос шуда метавонанд:

– сарфи ғайриистеҳсолии захираҳои энергетикӣ ва истеҳ­соли таҷҳизоту масолеҳи энергетикии ғайрисамарабахш;

– харҷи аз меъёрҳои муқарраршуда зиёдатии захираҳои энергетикӣ;

– сари вақт нашинондани асбобҳои ҳисобкунии сарфи захираҳои энергетикӣ;

– истифодаи сӯзишворӣ, энергияи барқ ва гармӣ бе меъ­ёр­ҳои бо тартиби муайян тасдиқкардашудаи сарфи онҳо дар ис­­теҳ­­соли ҳар як воҳиди маҳсулот, ҳаҷми кор ва хизмат­расонӣ;

– вайронкуниҳои дигари тартиботи муқараршудаи истифодаи захираҳои энергетикӣ.

**БОБИ V. ҲАМКОРИИ БАЙНАЛМИЛАЛӢ ДАР**

**СОҲАИ САРФАҶӮИИ ЭНЕРГИЯ**

### Моддаи 21. Ҳамкории байналмилалӣ дар соҳаи сарфаҷӯии энергия

Ҳамкории байналмилалии Ҷумҳурии Тоҷикистон дар соҳаи сарфаҷӯии энергия мутобиқи санадҳои хуқуқии байналмилалие, ки Тоҷикистон онҳоро эътироф кардааст ва қонун­гузории Ҷумҳурии Тоҷикистон амалӣ мегардад.

Самтҳои асосии ҳамкории байналмилалӣ дар соҳаи сар­фаҷӯии энергия аз инҳо иборатанд:

– мубодилаи фоидабахши технологияҳои энергетикии самарабахш бо ташкилотҳои хориҷӣ ва байналмилалӣ;

– иштироки Ҷумҳурии Тоҷикистон дар лоиҳаҳои байнал­милалӣ дар соҳаи сарфаҷӯии энергия;

– ба талаботи стандартҳои байналмилалӣ мувофиқ гардондани нишондиҳандаҳои самаранокии энергетикӣ, ки дар стандартҳои давлатии Ҷумҳурии Тоҷикистон пешбинӣ шудаанд, инчунин эътирофи тарафайни натиҷаҳои сертификатсия.

**БОБИ VI. ОМӮЗИШ, ТАЙЁР КАРДАНИ КАДРҲО**

**ВА ТАЪМИНОТИ ИТТИЛООТИИ ФАЪОЛИЯТИ**

**СОҲАИ САРФАҶӮИИ ЭНЕРГИЯ**

### Моддаи 22. Омӯзиш ва тайёр кардани кадрҳо

Муассисаҳои маълумоти олӣ, миёнаи касбӣ, илмӣ, тадқи­қотӣ, инчунин муассисаҳои такмили ихтисоси кадрҳо дар бар­номаҳои тайёр кардани кадрҳои соҳаи энергетика, ҷорӣ намудани барномаи омӯзиши асосҳои сарфаҷӯии энергия ва истифодаи самараноки захираҳои энергетикиро пешбинӣ мекунанд.

Моддаи 23. Таъминоти иттилоотии фаъолият дар соҳаи сарфаҷӯии энергия

Таъминоти иттилоотии фаъолият дар соҳаи сарфаҷӯии энергия бо роҳҳои зерин амалӣ гардонида мешавад:

– муҳокимаи барномаҳои давлатӣ дар соҳаи сарфаҷӯии энергия;

– нашри иттилоотии оморӣ дар бораи нишондиҳандаҳои сарфаҷӯии энергия дар соҳаи иқтисодӣ ва иҷтимоӣ;

– ҳамоҳангсозии корҳо оиди тайёр кардани лоиҳаҳои намоишии самаранокии энергетикӣ;

– ба истеъмолкунандагони захираҳои энергетикӣ додани иттилоот, аз ҷумла ҳуҷҷатҳои меъёрию ҳуқуқӣ оиди масъала­ҳои сарфаҷӯии энергия;

– ташкили намоишҳои таҷҳизот ва технологияҳои самараноки энергетикӣ;

– паҳн кардани иттилоот дар бораи истифодаи самараноки захираҳои энергетикӣ, аз ҷумла чопи нашрияи махсус бахшида ба проблемаҳои сарфаҷӯии энергия;

– тарғиби истифодаи самараноки захираҳои энергетикӣ.

**БОБИ VII. ҶАВОБГАРӢ БАРОИ ВАЙРОН КАРДАНИ ҚОНУНГУЗОРӢ ОИДИ САРФАҶӮИИ ЭНЕРГИЯ**

##### Моддаи 24.Ҷавобгарӣ барои вайрон кардани қонугузорӣ оиди сарфаҷӯии энергия

Шахсони ҳуқуқӣ ва воқеӣ барои вайрон кардани талаботи Қонуни мазкур, мутобиқи қонунгузории Ҷумҳурии Тоҷи­кистон ба ҷавобгарӣ кашида мешаванд.

##### Президенти

##### Ҷумҳурии Тоҷикистон Э.Раҳмонов

ш.Душанбе, 10 майи соли 2009. №29